ΓΡΑΠΤΗ ΕΡΩΤΗΣΗ E-3727/97 υποβολή: Daniel Varela Suanzes-Carpegna (PPE) προς την Επιτροπή (21 Νοεμβρίου 1997)

Θέμα: ΣΓΠ-Σύμφωνο των Άνδεων και Κοινή Αγορά της Κεντρικής Αμερικής

Με την έγκριση και θέση σε εφαρμογή του Κανονισμού (ΕΚ) αριθ. 1256/96 ((ΕΕ L 160 της 29.06.1996, σελ. 1. )) της 20ης Ιουνίου 1996, για την εφαρμογή πολυετούς συστήματος γενικευμένων δασμολογικών προτιμήσεων, για την περίοδο από την 1η Ιουλίου 1996 έως τις 30 Ιουνίου 1999, σε ορισμένα γεωργικά προϊόντα καταγωγής αναπτυσσομένων χωρών, αναστέλλονται πλήρως οι τελωνειακοί δασμοί για τις χώρες του Συμφώνου των Άνδεων και της Κοινής Αγοράς της Κεντρικής Αμερικής για τα προϊόντα των κωδικών ΣΟ 1604 και 1605, εκτός των κονσερβών τόνου των κωδικών ΣΟ 1604 14 14, 1604 14 18, 1604 1490, 1604 1939 και 1604 2070, δοθέντος, ότι για τα προϊόντα αυτά μπορεί να ζητηθεί η απόσυρση των αδασμολόγητων εισαγωγών όταν οι ποσότητες που έχουν τεθεί σε ελεύθερη διακίνηση με το ευεργετικό καθεστώς των δασμολογικών προτιμήσεων, καταγωγής της συγκεκριμένης χώρας, υπερβαίνουν τη μέση ετήσια ποσότητα των εξαγωγών του συγκεκριμένου προϊόντος από την εν λόγω χώρα κατά τη διάρκεια των τριών τελευταίων ετών.

Πρόκειται για ένα πολύ ασαφές κείμενο. Θα ήταν λογικό να σκεφθούμε ότι πρόκειται για μια μεταβλητή ποσότητα, με βάση πάντοτε τον μέσο όρο των προηγούμενων τριών ετών. Δηλαδή το 1997 θα ελαμβάνοντο υπόψη τα έτη 1994, 1995 και 1996, το 1998 τα έτη 1995-97 και το 1999 τα έτη 1996-1998, ώστε να επιτευχθεί κάθε φορά μικρότερη ποσότητα αναφοράς.Δεν είναι όμως βέβαιο ότι έχει έτσι το πράγμα ή εάν πρόκειται για μία πάγια ποσότητα.

Ποιά περίοδος πρέπει να λαμβάνεται υπόψη για τον υπολογισμό του μέσου όρου;

Ποιά είναι σήμερα η ποσότητα, σύμφωνα, με αυτόν τον κανόνα, την οποία δεν θα πρέπει να υπερβεί κάθε μια από τις προειρημένες χώρες στις εξαγωγές της προς την ΕΕ;

Θα ήταν επίσης αναγκαίο να διευκρινισθεί λεπτομερώς ποιος θα είναι ο μηχανισμός επαναφοράς των δασμών για τα εν λόγω προϊόντα. Είναι ο αναφερόμενος στο άρθρο 14, που απαιτεί περίπου προθεσμία δύο μηνών, ή πρόκειται για έναν αυτόματο μηχανισμό που επαναφέρει το δασμό μόλις διαπιστωθεί ότι υπήρξε υπέρβαση του μέσου όρου των τριών τελευταίων ετών;

Απάντηση του κ. Marin εξ ονόματος της Επιτροπής (6 Ιανουαρίου 1998)

Το Αξιότιμο Μέλος του Κοινοβουλίου ερμήνευσε τέλεια τις ειδικές λεπτομέρειες που αφορούν την εξέταση των όρων εφαρμογής της ρήτρας διασφάλισης που προβλέπεται στο άρθρο 14 του κανονισμού (ΕΚ) αριθ. 1256/96 που καθορίζει το σύστημα των γενικευμένων δασμολογικών προτιμήσεων της Κοινότητας για τα γεωργικά προϊόντα και τα προϊόντα αλιείας ((ΕΕ L 160 της 29.6.1996. )) στην περίπτωση των κονσερβών τόνου που αναφέρονται στο παράρτημα VI, καταγωγής των λιγότερο προηγμένων χωρών καθώς και χωρών της κοινότητας των Άνδεων και του Ισθμού της Κεντρικής Αμερικής.

Η εξέταση αυτή μπορεί να πραγματοποιηθεί, κατά τη διάρκεια δεδομένης χρονιάς, όταν οι εξαγωγές μιας από τις εν λόγω δικαιούχους χώρες υπερβαίνουν τον μέσο όρο των εξαγωγών της κατά τα τρία έτη που προηγήθηκαν. Στην περίπτωση προσφυγής στη ρήτρα διασφάλισης κατά το 1997, πρόκειται συνεπώς για τα έτη 1994, 1995 και 1996 ((Ο μέσος όρος που προέκυψε σε τόνους, είναι ο ακόλουθος: Παναμάς 25,30, Βενεζουέλα 30,37, Περού 64,63, Κόστα Ρίκα 903,10, Ισημερινός 4.374,40, Κολομβία 7.210,90. Δεν καταχωρήθηκε καμία εισαγωγή για τις άλλες χώρες (Βολιβία, Γουατεμάλα, Ονδούρα, Νικαράγουα, Σαλβαδόρ). )), ενώ για το 1998 πρέπει να ληφθούν υπόψη τα έτη 1995, 1996 και 1997. Κατά συνέπεια, οι ποσότητες διαφέρουν για κάθε χώρα και ο μέσος όρος αυξομειώνεται ανάλογα κάθε χρόνο σε συνάρτηση με τα στοιχεία του παρελθόντος. Πρέπει να διευκρινιστεί ότι το ποσό αυτό, που είναι ενδεικτικό, δεν αποτελεί ποσοτικό περιορισμό του τύπου των ποσοστώσεων ή των ανώτατων ορίων που υπήρχαν βάσει του παλιού καθεστώτος των γενικευμένων δασμολογικών προτιμήσεων της Κοινότητας.